钦定古今图书集成/明伦汇编/闺媛典/第371卷 > 《孔丛子》 > 《𢭏衣诗五首》柳恽
## 钦定古今图书集成/明伦汇编/闺媛典/第371卷 > 《孔丛子》 > 《𢭏衣诗五首》柳恽

孤衾引思绪，独枕怆忧端。深庭秋草绿，高门白露寒。
思君起清夜，促柱奏《幽兰》。不怨飞蓬苦，徒伤蕙草残。

其二

行役滞风波，游人淹不归。亭皋木叶下，陇首秋云飞。
寒园夕鸟集，思牖草虫悲。嗟矣当春服，安见御冬衣。

其三

鹤鸣劳永叹，《采菉》伤时暮。念君方远游，望妾理纨素。
秋风吹绿潭，明月悬高树。佳人饰净容，招携从所务。

其四

步檐杳未极，离堂肃已扃。轩高夕杵散，气爽夜砧鸣。
瑶华随步响，幽兰逐袂生。踟蹰理金翠，容与纳宵清。

其五

泛艳回烟彩，渊旋龟鹤文。凄凄合欢袖，冉冉兰麝芬。
不怨杼轴苦，所悲千里分。垂泣送行李，倾首迟归云。